1. opće odredbe

## Članak 1.

1. Pravilnikom o pružanju usluge osobne asistencije (u daljnjem tekstu: Pravilnik) definira se opseg i trajanje licencirane usluge osobne asistencije, uvjeti pružanja, korisnici i organizacija.
2. Svrha ovog Pravilnika je precizno definirati uvjete pružanja usluge korisnicima i njihovim obiteljima / zakonskim skrbnicima, djelatnicima, suradnicima i volonterima Udruge te članovima upravnih i izvršnih tijela u cilju unaprjeđenja postupaka i procedura u pružanju izvaninstitucionalnih oblika skrbi korisnicima na području Grada Grubišnoga Polja, Bjelovarsko-bilogorske županije i Republike Hrvatske.
3. Izrazi koji se koriste u ovome Pravilniku i ostalim dokumentima, koji se donose na temelju njega ili su njegov sastavni dio, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.
4. Pravilnik može služiti i za potrebe detaljnijeg informiranja suradničkih i partnerskih organizacija Udruge s kojima je sklopljen ugovor ili sporazum o suradnji te drugih pružatelja socijalnih usluga, posebno područne urede Hrvatskog Zavoda za socijalni rad i Bjelovarsko-bilogorske županije te lokalne samouprave s kojima Udruga razvija uspješnu suradnju.

Svrha pružanja usluge osobne asistencije

## Članak 2.

1. Svrha pružanja usluge u Udruzi je poboljšanje kvalitete života osoba s invaliditetom kroz pružanje i unapređenje usluge osobne asistencije na lokalnom nivou i osiguravanje pomoći i podrške osobama s invaliditetom u aktivnostima koje ne može izvoditi sama radi vrste i stupnja invaliditeta, a koje su joj svakodnevno potrebne u kući i izvan kuće te pomoć i podrška u komunikaciji i primanju informacija, a u svrhu većeg stupnja samostalnosti i uključenosti u zajednicu, zaštite i osiguravanja ljudskih prava osobe s invaliditetom, kao i ostvarivanja ravnopravnosti s drugima.
2. Provedba socijalne usluge temelji se na postupcima samoprocjene, izradi plana pružanja usluge, izradi plana aktivnosti i redovito se prati te periodički revidira najmanje svaka tri mjeseca.

Načela pružanja usluge

## Članak 3.

1. Usluga osobne asistencije provodi se u skladu sa uputama predstavljenim ovim Pravilnikom, vodeći se osnovnim načelima rada:

* načelom najboljeg interesa korisnika;
* poštivanjem ljudskih prava i dostojanstva korisnika;
* poštivanjem različitosti i ravnopravnosti;
* razvojem i zaštitom korisnika;
* pravom na slobodan i informiran izbor;
* prilagođavanjem usluga i individualnim pristupom potrebama korisnika;
* pravom na socijalnu uključenost i aktivnu participaciju korisnika u lokalnoj zajednici;
* kontrolom kvalitete usluge i inovacija;

1. DOSTUPNOST INFORMACIJA

## Članak 4.

1. Sve relevantne informacije o usluzi osobne asistencije, njenom sadržaju, trajanju, uvjetima i postupku ostvarivanja, prijemu i otpustu iz usluge, nalaze se na mrežnim stranicama udruge <https://www.uosigp.hr/> .
2. Uz internetsku dostupnost informacija, udruga će sadašnjim i potencijalnim korisnicima, njihovim obiteljima i drugim relevantnim dionicima omogućiti pristup informacijama i putem tiskanih brošura. Tiskane brošure nalaze se u prostorijama Udruge, a distribuirat će se Područnim uredima Hrvatskog Zavoda za socijalni rad i ostalim lokalnim institucijama s kojima Udruga razvija uspješu suradnju.
3. Sve relevantne informacije vezane uz uslugu osobne asistencije redovno će se ažurirati i objavljivati na mrežnoj stranici Udruge kao i na stranicama društvenih mreža kojima Udruga upravlja.
4. DOSTUPNOST USLUGE

Raspoloživi resursi

## Članak 5.

1. Maksimalni mjesečni broj usluga koje udruga može osigurati ugovaranjem temeljen je na organizacijskim kapacitetima kojim Udruga raspolaže i na kapacitetima koje planira realizirati u budućnosti, a sukladno strateškim ciljevima te organizacijskom rastu i razvoju.
2. Vodeći brigu o ostvarenju svoje misije, načelima socijalnog uključivanja osoba s invaliditetom u društvo te prevenciji njihove institucionalizacije, udruga će i u sljedećem razdoblju nastaviti s razvojem i širenjem socijalnih usluga, a sukladno financijskim, materijalnim i ljudskim kapacitetima kojima će raspolagati.
3. Udruga osigurava kapacitete za pružanje usluge osobne asistencije osobama s tjelesnim, osjetilnim, mentalnim i intelektualnim oštećenjima na temelju izdanog Rješenja nadležnog područnih Zavoda za socijalni rad i kojima je na temelju procjene Stručnog tima izdana Odluka o pružanju usluge osobne asistencije.
4. Osobe s invaliditetom tjelesnog, mentalnog, osjetilnog i intelektualnog oštećenja koje su ispunile Prijavnicu za uslugu osobne asistencije i ispunjavaju kriterije sukladno Člancima 34. i 36. Zakona o osobnoj asistenciji, a kojima Stručni tim ne izda Odluku o pružanju usluge osobne asistencije iz objektivnih razloga, upućuju se na druge licencirane pružatelje usluge osobne asistencije sukladno Adresaru pružatelja opisanog u Članku 7. ovog Pravilnika.
5. O razlozima za uskraćivanje usluge osobne asistencije, voditelj usluge će o istom osobu s invaliditetom i/ili njegovoga zakonskog zastupnika informirati u pisanom obliku ili putem elektroničke pošte.
6. Udruga vodi Listu čekanja na uslugu osobne asistencije koju ažurira redovito. Lista čekanja sadrži osnovne podatke o kandidatu usluge osobne asistencije: ime i prezime, adresu, kontakt broj, vrstu i stupanj invaliditeta, osnovne podatke o sastavu kućanstva, statusu članova kućanstva, datumu zaprimanja prijavnice i evidencijskom broju kandidata.
7. U slučaju raspoloživosti određenog broja sati usluge osobne asistencije, voditelj usluge o istom obavještava prvog kandidata s Liste o novonastaloj situaciji, predstavlja raspoloživost resursa u obliku ukupnih raspoloživih sati usluge mjesečno te u slučaju prihvaćanja kandidata, istog poziva na individualnu procjenu Stručnog tima kako bi se ustanovio obim i vrsta podrške odnosno aktivnosti koje su osobi s invaliditetom potrebne te na temelju dobivenih rezultata upućuje kandidata o sljedećim koracima koje je nužno provesti kako bi se izdalo Rješenje o pružanju usluge osobne asistencije.
8. Kandidat koji iz bilo kojeg razloga ne prihvati prijedlog pružatelja za uključivanje prema raspoloživim satima usluge, može se uputiti na drugog licenciranog pružatelja usluge ili ponovo staviti na Listu čekanja te pozvati sljedećeg kandidata i obavijestiti ga o nastaloj situaciji opisanoj u prethodnoj stavci ovoga Članka.

Radno vrijeme pružatelja usluge

## Članak 6.

1. Sukladno organizacijskim kapacitetima i ljudskim resursima Udruge, usluga osobne asistencije može biti raspoređena tjedno od ponedjeljka do subote u vremenskom rasponu od 7:00 do 20:00 sati.
2. Osobni asistent s kojim Udruga zaključi Ugovor o radu raspoređuje se na radno mjesto u domu korisnika sukladno planu pružanja usluge i planu aktivnosti, a na temelju Odluke o rasporedu osobnog asistenta na radno mjesto.
3. Iznimno, pružatelj usluge osobne asistencije obvezuje se pružiti uslugu u hitnim i kriznim situacijama izvan tjednog i vremenskog rasporeda opisanog u Stavku 1. ovoga Članka, o čemu se voditelj usluge pravovremeno obavještava od korisnika i/ili njegovog zakonskog zastupnika.
4. Zbog svojih materijalnih i organizacijskih ograničenja, Udruga kao pružatelj usluge može pružiti uslugu korisnicima koji su temeljem Rješenja ostvarili mjesečno trajanje usluge u rasponu od 20 do 176 sati.
5. Udruga zadržava pravo uskratiti pružanje usluge potencijalnom korisniku koji temeljem Rješenja ostvari pravo na uslugu manju od 20 sati ili veću od 176 sati mjesečno te isto predstavlja objektivni razlog za uskraćivanje usluge osobne asistencije, o čemu će voditelj donijeti Odluku koju će pravovremeno u pisanom obliku ili putem elektroničke pošte uručiti potencijalnom korisniku te ga uputiti na drugog pružatelja.
6. Ukoliko korisnik zatraži korištenje usluge izvan svog mjesta prebivališta/boravišta, voditelj usluge dužan je ispitati mogućnosti uključivanja kod drugih pružatelja usluge s kojim Udruga ima uređen partnerski sporazum o suradnji.
7. suradnja s pružateljima usluga i drugim dionicima

Adresar drugih pružatelja usluga

## Članak 7.

1. Radi prikupljanja informacija i uspostavljanja suradnje s drugim pružateljima usluga Udruga ima izrađen Adresar pružatelja socijalnih usluga.
2. Suradnja s drugim pružateljima usluga odvija se kontinuiranom komunikacijom, prikupljanjem informativnih materijala te ažuriranjem informacija o njihovim uslugama.
3. Prikupljanje i ažuriranje informacija o uslugama drugih pružatelja putem Adresara pružatelja socijalnih usluga vodi voditelj usluge osobne asistencije.

Suradnja

## Članak 8.

1. Suradnja s drugim pružateljima usluga provodi se sa svrhom razmjene znanja, unapređenja kvalitete usluge, saznanjima o mogućnostima povećanja prostornih i ljudskih resursa, pružanja međusobne pomoći i podrške.
2. U svrhu pružanja kvalitetne usluge korisnicima, Udruga surađuje s drugim pružateljima socijalnih usluga kroz međusobnu koordinaciju, razmjenu informacija ili međusobno upućivanje korisnika.

Upućivanje korisnika drugim pružateljima usluga

## Članak 9.

1. Dužnost je Voditelja usluge prepoznati potrebu korisnika za dodatnim uslugama ili potrebu za premještajem korisnika drugim licenciranim pružateljima te o istom razgovarati s korisnikom i/ili njegovim zastupnikom.
2. Ukoliko korisnik koji temeljem Rješenja koristi uslugu osobne asistencije u udruzi zatraži korištenje usluge izvan svog mjesta prebivališta/boravišta, voditelj usluge dužan je ispitati mogućnosti uključivanja kod drugih pružatelja usluge s kojim Udruga ima uređen partnerski sporazum o suradnji.

## Članak 10.

1. Postupak upućivanja korisnika drugim pružateljima socijalnih usluga:

* prije predlaganja korištenja usluga kod drugog pružatelja, voditelj usluge mora provjeriti resurse drugog pružatelja i informirati se o mogućnosti uključivanja korisnika;
* voditelj usluge potencijalnom korisniku i/ili zastupniku koji temeljem Rješenja koristi uslugu osobne asistencije u udruzi daje informaciju o uslugama drugih pružatelja te ga upućuje kod istih;
* kontaktira s drugim pružateljima i koordinira uslugu ili premještaj;

Suradnja Udruge s pružateljima usluga

## Članak 11.

1. Suradnja Udruge s pružateljima podrazumijeva:

* Razmjenu informacija;
* Upućivanje korisnika koji iz objektivnih razloga ne mogu ostvariti uslugu u Udruzi;
* Zajedničko praćenje aktivnosti usluge;
* Zagovaračke aktivnosti;

1. Obaveza kvalitetne komunikacije s pružateljima uključuje:

* pozivanje na manifestacije udruge,
* spominjanje pružatelja u medijskim istupima.

Suradnja Udruge s lokalnom zajednicom

## Članak 12.

1. Suradnja s lokalnom zajednicom podrazumijeva surađivanje s:

* lokalnim institucijama;
* lokalnom vlasti;
* zavodima za socijalni rad;
* udrugama osoba s invaliditetom;
* stručnjacima i medijima.

1. Dužnost je Upravnog odbora da na prijedlog Predsjednika procjeni potrebu za suradnjom, način i oblik suradnje s lokalnom zajednicom u svrhu povezivanja, umrežavanja i jačanja kapaciteta Udruge.
2. Dužnost je Predsjednika ili osobe koju on za to ovlasti, sudjelovati u svim relevantnim događajima u lokalnoj zajednici uključujući predavanja, rasprave, sjednice, javne rasprave o politikama, manifestacijama i sl.

Suradnja Udruge s roditeljima ili zastupnicima korisnika usluga

## Članak 13.

1. Uvažavajući pozitivne propise koji se odnose na prava na samoodređenje osoba s invaliditetom koje su korisnici usluge osobne asistencije, dužnost je voditelja da roditelju kontinuirano ističe kako je usluga osobne asistencije usmjerena na postizanje što veće uključenosti korisnika u zajednicu i na njegovo osamostaljivanje (u donošenju odluka, planiranju vremena i aktivnosti) u najvećoj mogućoj mjeri.
2. Dužnost je voditelja usluge biti u kontaktu s roditeljem-zakonskim zastupnikom, davati mu informacije o eventualnim promjenama u načinu provedbe usluge, komunicirati o eventualnim poteškoćama u provedbi usluge te dogovarati periodične terenske posjete.
3. Dužnost je roditelja ili zakonskog zastupnika pravovremeno i jasno informirati, obrazložiti i dokazima potkrijepiti svaku promjenu u statusu korisnika usluga.
4. OPĆI KRITERIJI UKLJUČIVANJA I ISKLJUČIVANJA IZ USLUGE

## Članak 14.

1. Ovaj Pravilnik regulira opće kriterije za prijem i isključivanje korisnika u/iz usluge osobne asistencije u skladu sa svrhom usluge.
2. Iskaz interesa za uključivanje u uslugu vrši se temeljem ispunjene Prijavnice za uključivanje u uslugu**[[1]](#footnote-1)** koja je objavljena na mrežnim stranicama udruge <https://www.uosigp.hr/> , a podnosi se nakon informativnog razgovora na adresi Udruge, A. M. Relkovića 1, Desno krilo doma zdravlja Grubišno Polje.
3. Pravo na podnošenje prijavnice imaju osobe s invaliditetom, a kojima se temeljem dokumentacije i procjene od strane Stručnog tima može utvrditi potreba za uključivanjem te primjerenost same usluge.
4. U skladu s licenciranim kapacitetima Udruge, korisnici mogu biti uključeni u uslugu temeljem:

* izvršene inicijalne procjene Stručnog tima i donesene Odluke o uključenju korisnika
* izdanog Rješenja nadležnog Zavoda za socijalni rad
* osobnog interesa putem samostalnog ugovaranja, a na temelju izvršene procjene potreba Stručnog tima.

Uključivanje korisnika u uslugu

## Članak 15.

1. Postupak za uključivanje korisnika u pojedinu uslugu vrši se na temelju ispunjene prijavnice, raspoloživosti kapaciteta, medicinske dokumentacije i procjene Stručnog tima o primjerenosti usluge.
2. Ovisno o usluzi procjenu primjerenosti usluge za korisnika provodi Stručni tim u sastavu: član Upravnog odbora i voditelj usluge. Po potrebi uključuju se i drugi stručni radnici te vanjski suradnici.
3. Odluka o uključivanju donosi se nakon razgovora s korisnikom i/ili roditeljem (ili zastupnikom) i pozitivnog mišljenja Stručnog tima.
4. Uključivanje se vrši potpisivanjem Sporazum o osiguravanju usluge osobne asistencije između pružatelja i korisnika**[[2]](#footnote-2)**.
5. U slučaju popunjenosti kapaciteta, zainteresirani kandidati za uključivanje u uslugu upisuju se na Listu čekanja uz uvjet da su ispunjeni kriteriji za uključivanje korisnika u uslugu.
6. Kriteriji za uključivanje korisnika u uslugu definiraju se prema specifičnostima usluge. Osnovni kriteriji za uključivanje korisnika u uslugu su:

* raspoloživost kapaciteta usluge;
* zadovoljeni administrativni uvjeti (prijavljeno prebivalište odnosno boravište na području Grada Grubišnoga Polja, Bjelovarsko-bilogorske županije i Republike Hrvatske, pripadnik skupine osoba s tjelesnim, mentalnim, osjetilnim ili intelektualnim oštećenjem);
* potreba korisnika za određenom uslugom;

## Članak 16.

Navedeni kriteriji nisu namijenjeni diskriminaciji pojedinih korisnika nego služe kao smjernice Stručnom timu za prijem/isključivanje kako bi mogli procijeniti korisnost uključivanja korisnika i adekvatnost usluge.

## Članak 17.

Po ispunjavanju uvjeta iz članka 14. i 15. ovoga Pravilnika, Udruga, kao davatelj usluge i Korisnik (ili u njegovo ime roditelj ili staratelj), kao korisnik usluge potpisuju Sporazum o korištenju usluge.

Isključivanje korisnika iz usluge

## Članak 18.

1. Isključivanje korisnika iz usluge može biti privremeno i trajno.
2. Privremeno isključenje podrazumijeva kraći vremenski rok, o čemu odluku donosi voditelj usluge.
3. Voditelj usluge ima pravo zatražiti pokretanje postupka privremenog isključenja korisnika iz usluge u slučajevima:
4. kada se temeljem terenske provjere ili razgovora s neposrednim dionicima ustanovi da korisnik usluge istu ne koristi na način i u vrijeme definirano sukladno planu pružanja usluge i planu aktivnosti,
5. kada korisnik usluge i njegov asistent lažno prikazuju provedene aktivnosti i njihovo trajanje,
6. kada se evidentiraju neprihvatljiva ponašanja korisnika (vrijeđanje, kršenja odredbi Etičkog kodeksa, provođenje samovolje, prijetnji asistentima i sl.),
7. neprihvaćanja predloženog osobnog asistenta od strane pružatelja više od dva puta,
8. promjena u zdravstvenom stanju,
9. nesudjelovanja u aktivnostima usluge.
10. Voditelj usluge ima pravo zatražiti pokretanje postupka trajnog isključivanja korisnika u slučajevima:
11. ponavljanja ponašanja iz stavka 3. ovoga članka,
12. omalovažavanje organizacije rada, programa i tijeka usluge, radnika, članova tijela upravljanja, negativno prikazivanje usluge i djelatnosti udruge,
13. znatne promjene stanja i funkcionalnosti korisnika usluge te s tog osnova nemogućnosti organiziranja adekvatne usluge korisniku s obzirom na njegove promijenjene sposobnosti i svrhu usluge,
14. težih povreda odredbi Etičkog kodeksa, Statuta Udruge te odredbi članka ovoga Pravilnika, koji reguliraju obveze korisnika,
15. dobrovoljnog otkazivanja usluge od strane korisnika ili roditelja/zakonskog zastupnika.
16. Odluku o trajnom isključenju donosi Upravni odbor.

## Članak 19.

1. Voditelj usluge u slučajevima navedenim u članku 18., stavka 3. i stavka 4., mora obaviti razgovor s korisnikom i/ili roditeljem (starateljem) te izreći mjeru privremenog isključivanja, odrediti vrijeme trajanja mjere te ih upozoriti na moguće posljedice ponavljanja takvoga ponašanja.
2. Voditelj usluge o postupanju iz stavka 1. ovoga članka, dužan je napraviti službenu zabilješku**[[3]](#footnote-3)**, koja obavezno mora sadržavati datum i vrijeme razgovora, prisutne osobe, sažetak problema i poduzete postupke te o istom obavijestiti odgovornu osobu.
3. Ispunjavanjem odredbi stavaka 1. i 2. ovoga članka, a ukoliko postoje temelji za isključivanje korisnika iz usluge, voditelj usluge obavezan je okupiti Stručni tim i Upravni odbor te u skladu s ovim Pravilnikom pokrenuti postupak isključivanja.

## Članak 20.

1. U slučajevima iz članka 18, stavka 4, točke 5., korisnik/roditelj/zakonski zastupnik ispunjava obrazac Zahtjev za otkazivanje usluge**[[4]](#footnote-4).**
2. Danom navedenim u Zahtjevu, prestaju sva prava i obveze definirana Sporazumom o pružanju usluge.

## Članak 21.

Postupak prigovora za uključivanje i isključivanje u uslugu, definiran je u glavi VIII. Ovoga Pravilnika u području - Prigovori.

1. OSOBNI ASISTENTI

## Članak 22.

1. Aktivnosti osobne asistencije provode djelatnici udruge i to: voditelj usluge i osobni asistenti.
2. Uvjeti za zapošljavanje osobnog asistenta propisani su Zakonom o osobnoj asistenciji.
3. Djelatnik sklapa Ugovor o radu s pružateljem usluge na radno mjesto IV. vrste: osobni asistent te se sukladno Odluci o rasporedu na radno mjesto raspoređuje kod jednog ili više korisnika usluge osobne asistencije.
4. Djelatnik može biti zaposlen na puno ili nepuno radno vrijeme, sukladno raspoloživosti ugovorenog broja sati usluge.
5. Vrsta posla odnosno aktivnosti koje se provode u kućanstvu korisnika određene su temeljem individualnog plana aktivnosti za svakog korisnika.
6. Svaki osobni asistent:

a) dužan je voditi evidenciju o radnom vremenu;

b) dužan je voditi izvještaj o provedenim dnevnim aktivnostima kod korisnika;

c) dužan je držati se svojih zadataka, dnevnog rasporeda i ostalih rasporeda temeljenih na Odluci o rasporedu na radno mjesto;

d) ima pravo odbiti zadatak koji nije definiran Odlukom o rasporedu na radno mjesto i o tome obavijestiti voditelja usluge;

e) ima pravo predložiti ideje za rad.

1. Djelatnici zaposleni kao osobni asistenti dužni su potpisati Izjavu kojom potvrđuju da s korisnikom nemaju sklopljen ugovor o doživotnom ili dosmrtnom uzdržavanju**[[5]](#footnote-5).**

## Članak 23.

Djelatnici su u svom radu obavezani poštivati važeće zakonske propise o povjerljivosti podataka, Pravilnik o radu i Etički kodeks, dužni su održavati najviši stupanj profesionalnosti i profesionalnih vještina pohađanjem edukacija i tečajeva, te prisustvovanjem na internim edukacijama Udruge.

## Članak 24.

Udruga u okviru svojih mogućnosti i potreba provodi interne edukacije.

1. PRAVA I OBVEZE KORISNIKA

## Članak 25.

1. Ovaj pravilnik regulira prava i obveze korisnika koje proizlaze iz usluge osobne asistencije.

1. Prava korisnika

## Članak 26.

1. Korisnik ima pravo na jasnu i primjerenu komunikaciju kako bi se upoznao sa svrhom i ciljem usluge osobne asistencije.
2. U slučaju minimalnih mogućnosti korisnika, odredbe iz stavka 1. ovoga članka odnose se na članove obitelji ili zakonske zastupnike korisnika.
3. Korisnik ima mogućnost reguliranja ukupno odobrenog broja sati usluge temeljem rješenja nadležnog područnog ureda Zavoda za socijalni rad na način da koristi manji broj sati usluge. U tom slučaju korisnik ili zakonski zastupnik ima mogućnost popunjavanja Izjave o broju sati usluge**[[6]](#footnote-6)** kod pružatelja usluge.
4. Korisnik ima pravo na samostalan odabir osobnog asistenta, na način:

a) da predloži osobu koja bi obavljala poslove osobne asistencije, a koja zadovoljava kriterije propisane Zakonom o osobnoj asistenciji. U slučaju da nema takvu osobu, Udruga šalje asistenta kod korisnika na upoznavanje i probno razdoblje rada do tri dana. Nakon isteka tog razdoblja, korisnik je dužan obavijestiti Udrugu o prihvaćanju/odbijanju osobe za obavljanje poslova osobne asistencije.

b) po primljenoj obavijesti, Udruga s korisnikom sklapa Sporazum o osiguravanju usluge osobne asistencije u kojem se definiraju poslovi i zaduženja, a s osobnim asistentom sklapa Ugovor o radu te se donosi Odluka o raspoređivanju na radno mjesto u okviru koje je definirano vrijeme i mjesto pružanja usluge osobne asistencije te vrsta aktivnosti sukladno planu aktivnosti korisnika,

c) u slučaju nesporazuma između korisnika i osobnog asistenta, Udruga posreduje u rješavanju istoga i o tome vodi evidenciju.

1. Korisnik ima pravo na osobno dostojanstvo, autonomiju i individualnost, ima pravo na poštivanje svoje kulture i vrijednosti, uvažavanje načina komunikacije, pravo na osobno uvažavanje i pravo biti drugačiji.
2. Korisnik ima pravo na povjerljivost i poštovanje sebe osobno i članova svoje obitelji.
3. Korisnik ima pravo na pravilno i pravodobno obavljanje poslova koji su temeljeni na njegovim potrebama i definirani u planu pružanja usluge i planu aktivnosti.
4. Korisnik ima pravo utvrđivati osobne prioritete pri obavljanju aktivnosti.
5. U slučaju kršenja prava iz ovoga Članka, korisnik ima pravo uputiti pritužbu Voditelju usluge.

2. Obveze korisnika

## Članak 27.

1. Obveza je korisnika poštivati odredbe Etičkog kodeksa, Statuta udruge i ovoga Pravilnika.
2. Obveza je korisnika da se u svakodnevnom radu prema osobnom asistentu odnosi primjereno i s uvažavanjem te da bude pravedan.
3. Obveza je korisnika da se suzdržava od privatiziranja odnosa te poticanja osobnog asistenta na djelovanje koje nije sukladno s odredbama Etičkog kodeksa.
4. Obveza je korisnika pravodobno obavijestiti osobnog asistenta o svim planiranim zadacima te mu osigurati sve potrebne informacije kako bi osobni asistent mogao svoje dužnosti dobro i ispravno obavljati.
5. Obveza je korisnika da u organizaciji rada definira zadatke i uskladi ih u najvećoj mogućoj mjeri s mogućnostima, sposobnostima i vještinama svojeg osobnog asistenta.
6. Obveza je korisnika da u suradnji s pružateljem utvrdi realne potrebe i aktivnosti sukladno planu pružanja usluge i planu aktivnosti.
7. Obveza je korisnika poštivati dogovorene rokove pružanja usluge osobne asistencije.

Obveza je korisnika poštovati odredbe ugovora o radu koje je pružatelj kao poslodavac sklopio s osobnim asistentom.

1. Obveza je korisnika poštivati zabranu konzumiranja alkohola, droga i lijekova koji se smatraju opijatima bez liječničke potvrde o potrebi uzimanja lijekova.
2. POSTUPAK PRIGOVORA

## Članak 28.

1. Svaki korisnik ili njegov zakonski zastupnik imaju pravo žaliti se na uključivanje u uslugu, isključivanje iz usluge, kršenje ljudskih prava, nezakonitosti, neadekvatnu uslugu i ostalo što utječe na kvalitetu usluge koju korisnik prima.
2. Svaki korisnik usluge ili njegov zastupnik ima pravo prigovoriti i žaliti se na:

* diskriminacijski odnos i neravnopravnost u postupanju,
* nedosljednost u provođenju danih uputa,
* neobjektivnost i pristranost,
* nepoštivanje osobnosti,
* agresivnost, diskriminaciju, klevetanje i zlostavljanje,
* ponašanja koja vode zastrašivanju, ponižavanju,
* iznošenja povjerljivih informacija i zaštićenih podataka,
* neprimjerenu komunikaciju,
* uključivanje/isključivanje u/iz usluge, te
* sve ostalo što član ili korisnik smatraju kršenjem Etičkog kodeksa, kršenjem prava korisnika, ljudskih prava i sl.

1. Sve ono što ulazi u područje rada, radnih odnosa, radnog vremena, strateških dokumenata udruge, sufinanciranja usluga, ograničenja u financijskim, prostornim i ljudskim resursima te važećih odluka Upravnog odbora i drugih tijela Udruge ne može biti predmet žalbe ili prigovora.
2. Isto se može podnijeti u sjedište udruge, kao prijedlog za poboljšanjem usluge ili donošenja nove odluke Upravnog odbora i drugih tijela udruge.
3. Žalba ili prigovor moraju biti jasni, potkrepljeni i dostavljeni u pisanoj formi.

## Članak 29.

Prigovori i žalbe šalju se pisanim putem - poštom na adresu: Udruga osoba s invaliditetom Grubišno Polje, Poštanski pretinac 55, 43290 Grubišno Polje (s naznakom na omotnici „OTVORITI NA SJEDNICI UPRAVNOG ODBORA“) ili elektronskom poštom uz obavezan naslov PRIGOVOR OSOBNA ASISTENCIJA na e– mail: [uosigp@bj.ht.hr](mailto:uosigp@bj.ht.hr).

## Članak 30.

1. Predsjednik Udruge prikuplja pristigle omotnice i sprema ih neotvorene u materijale za sljedeću sjednicu Upravnog odbora. Prijevremeno otvaranje omotnica predstavlja kršenje Pravilnika.
2. Pristigla elektronska pošta otvara se za vrijeme sjednice Upravnog odbora. Pristup elektronskoj pošti vezanoj za prigovore imaju isključivo članovi Upravnog odbora te se otvaranje elektronskih poruka prije sjednice smatra kršenjem Pravilnika.

## Članak 31.

1. Prigovori i žalbe stavljaju se kao obvezna točka Dnevnog reda na prvu sjednicu koja slijedi nakon zaprimljenog prigovora ili žalbe te se na sjednici otvaraju i o njima se raspravlja.
2. Odluku o postupanju u vezi pristiglih prigovora i žalbi donosi Upravni odbor natpolovičnom većinom. Odluka se u pisanom obliku dostavlja pošiljatelju, Predsjedniku i voditelju usluge.
3. Odluka o postupanju je obvezna i mora se poštivati u potpunosti.

PRILOG 1 - Prijavnica za uključenje u uslugu osobne asistencije

PRILOG 2 - Sporazum o pružanju usluge

PRILOG 3 - Izjava osobnog asistenta kojim potvrđuje da s korisnikom nema sklopljen ugovor o doživotnom ili dosmrtnom uzdržavanju

PRILOG 4 - Izjava o broju sati usluge

PRILOG 5 - Službena zabilješka

PRILOG 6 - Zahtjev za otkazivanje usluge

U Grubišnom Polju, 22.03.2024.

1. Prijavnica za uključenje u uslugu osobne asistencije, sastavni je dio Pravilnika, numeriran kao Prilog 1. [↑](#footnote-ref-1)
2. Ugovor o pružanju usluge sastavni je dio Pravilnika, numeriran kao prilog 2. [↑](#footnote-ref-2)
3. Službena zabilješka sastavni je dio Pravilnika, numerirana kao prilog 5. [↑](#footnote-ref-3)
4. Zahtjev za otkazivanje usluge sastavni je dio Pravilnika, numeriran kao prilog 6. [↑](#footnote-ref-4)
5. Izjava osobnog asistenta kojim potvrđuje da s korisnikom nema sklopljen ugovor o doživotnom ili dosmrtnom uzdržavanju sastavni je dio Pravilnika, numeriran kao Prilog 3. [↑](#footnote-ref-5)
6. Izjava o broju sati usluge sastavni je dio Pravilnika, numerirana kao Prilog 4. [↑](#footnote-ref-6)